ኮሚሽኑ 60 በሚሆኑ ተቋማት ላይ ሙስናና ብልሹ አሰራርን ለመከላከል የሚያስችል ጥናት ሊያካሂድ ነው
አዲስ አበባ፤ ጥቅምት 4/2006(ዋኢማ) – የፀረ-ሙስና ኮሚሽን በዘንድሮው የበጀት ዓመት 60 በሚሆኑ ተቋማት ላይ ሙስናና ብልሹ አሰራርን አስቀድሞ መከላከል የሚያስችል ጥናት እንደሚያካሂድ አስታወቀ።  በኮሚሽኑ የሙስና መከላከል ዳይሬክተር አቶ አክሊሉ ሙሉጌታ ዛሬ ለዋልታ ኢንፎርሜሽን ማዕከል እንደገለፁት፤ ጥናቱ የመንግስት መስሪያ ቤቶችና የልማት ድርጅቶች ለሙስናና ብልሹ አሰራር በር የሚከፍቱ የአሰራር ስርዓቶችን በመፈተሽ የሚወገዱበትን መንገድ ለማመላከት ነው።ኮሚሽኑ ሙስናና ብልሹ አሰራሮችን አስቀድሞ በመከላከል ተግባር ላይ ትኩረት አድርጎ እየሰራ መሆኑን ጠቁመው፤  ለሙስናና ለብልሹ አሰራር ተጋላጭ ናቸው የሚባሉ ተቋማት ላይ ጥቆማዎች በሚደርሰው ወቅት መረጃ ላይ ተመስርቶ ጥናቶቹን እንደሚያካሂድ ነው አቶ አክሊሉ የተናገሩት።እንደ ዳይሬክተሩ ገለፃ ኮሚሽኑ እስከ አሁን ባለው ጊዜ ከ200 በላይ በሚሆኑ ተቋማት ላይ የሙስና መከላከል ጥናት መስራቱን ገልፀው፤ ባለፈው አንድ አመትም 50 የሚሆኑ መደበኛ ጥናቶች እንደተካሄደ ዋና ዳይሬክተሩ አቶ አክሊሉ ተናግረዋል።በተለይም ባለፉት አመታት በውሃው ዘርፍ፣ በኮንስትራክሽንና በልማት ስራ ወቅት የሚነሱ ተነሺዎች የካሳ ክፍያ ጋር በተያያዙ የሚከሰቱ የሙስናና ብልሹ አሰራሮችን ለመከላከል የሚያስችል ጥናቶችን በማጥናት ወደ ስራ የተገባበት ሁኔታ እንዳለውም ነው አቶ አክሊሉ የገለፁት በማለት ገልፀዋል።ባለፈው አመትም ከፍትህ ስርዓቱ ጋር በተያያዘ የሚከሰቱ ብልሹ አሰራሮችን ለመከላከል የሚያስችል ጥናት እያደረገ መሆኑን ጠቁመዋል።ኮሚሽኑ ብልሹ አሰራሮችን ለመከላከል ጥናቶችን ካካሄደ በኋላ የመፍትሄ ሀሳቦችን ለየተቋማቱ በመስጠት በአንድ ወር ጊዜ ውስጥ ተግባራዊ እንዲያደርጉ ክትትል እንደሚያደርግም አቶ አክሊሉ ተናግረዋል።የመንግስት የንብረት አስተዳደር ከዝርፊያና ከብክነት የተጠበቀ አሰራር እንዲኖር ለማስቻል አንድ ሀገራዊ ጥናት ለማጥናት መታቀዱን አቶ አክሊሉ መናገራቸውን ዋልታ ኢንፎርሜሽን ማዕከል ዘግቧል።